Muden-moorde: Taakspan aangestel om moordenaars op te spoor | Maroela Media
ŉ Volskaalse soektog is onderweg na ŉ groep van vyf mans wat Saterdag ses gesinslede in Muden, naby Greytown in KwaZulu-Natal, uitgewis het.
Maroela Media het Saterdag berig ŉ gesin van vyf broers en hul neef is Saterdag in die vroeë oggendure deur vyf gewapende mans uitgewis. Volgens kol. Vincent Mdunge, ŉ polisiewoordvoerder, het die voorval omstreeks 03:00 plaasgevind terwyl almal geslaap het.
“ŉ Groep mans het die slagoffers se huis betree en met AK47-aanvalsgewere op die slagoffers losgebrand. Ses mans, waaronder drie tieners, is in die skietery dood. Drie ander kinders het die aanval oorleef. ŉ Volwassene wat in ŉ rondawel langs die huis geslaap het, het ook die aanval oorleef,” het Mdunge gesê. Die verdagtes het niks van die toneel gesteel nie.
ŉ Spesiale taakspan is deur die polisie saamgestel om die saak te ondersoek. Die motief vir die aanval is nog nie bekend nie. Niemand is nog in verband met die voorval in hegtenis geneem nie.
Verdrinkingslagoffer se sussie op sy 3de verjaarsdag gedoop